ועדת העבודה, הרווחה והבריאות, כנסת 18, פרוטוקול מספר 553, 2011-11-07 10:30

חיים כץ: בוקר טוב.

חיים כץ: יום שני בשבוע, י' בחשוון, ה-7 בנובמבר 2011, ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום תקנות למניעת אלימות במוסדות רפואיים (אזהרה), התשע"א-2011.

חיים כץ: גברתי היועצת המשפטית, בבקשה.

נועה בן שבת: אדוני, הצעת החוק מאפשרת למנהל מוסד רפואי לתת לאדם שנוקט אלימות פיזית או אלימות מילולית או משחית רכוש במוסד רפואי, להזהיר אותו שאם הוא יחזור וינקוט באחת ההתנהגויות האלה בתקופה של 12 חודשים, אפשר יהיה להורות אז על מניעת כניסתו לבית החולים.

נועה בן שבת: נקבע שנוסח האזהרה והדרכים למתן האזהרה ייקבעו בתקנות.

נועה בן שבת: כרגע מונחות בפנינו תקנות שמציע לאזהרה זאת, לגבי הנוסח שלה ולגבי הדרכים למסירתה.

חיים כץ: אפשר להקריא.

נועה בן שבת: היו לנו מעט הערות לגבי הנוסח.

נועה בן שבת: אנחנו נקרא אולי נוסח עם מעט תיקונים.

חיים כץ: מוסכמים?

נועה בן שבת: מוסכמים.

נועה בן שבת: כן.

חיים כץ: נקרא את הנוסח עם התיקונים.

חיים כץ: אחרי שנקרא, אם למישהו יהיו הערות, הוא יוכל להעיר.

חיים כץ: נראה מה אנחנו עושים עם זה ונקבל החלטות.

עמית קנובלר: תקנות למניעת אלימות במוסדות רפואיים (אזהרה), תשע"א-2011 בתוקף סמכותי לפי סעיף 2 לחוק למניעת אלימות במוסדות רפואיים, התשע"א-2011 (להלן – החוק), ובאישור ועדת העבודה, הרווחה והבריאות של הכנסת, אני מתקין תקנות אלה: 1.

עמית קנובלר: נוסח האזהרה נוסח אזהרה כאמור סעיף 2 לחוק יהיה לפי הנוסח שבתוספת.

עמית קנובלר: 2.

עמית קנובלר: מסירת האזהרה האזהרה תימסר למוזהר עצמו – אם הוא נמצא במוסד הרפואי, ואם הדבר אינו אפשרי או אם המוזהר אינו נמצא במוסד הרפואי – תישלח בדואר רשום עם אישור מסירה לכתובת המגורים האחרונה הידועה של הנזהר או של מקום עבודתו.

עמית קנובלר: 3.

עמית קנובלר: תחילה תחילתן של תקנות אלה שישים ימים מיום פרסומן.

נועה בן שבת: אדוני, לגבי התחילה, רציתי לשאול האם אנחנו באמת זקוקים למועדי תחילה.

נועה בן שבת: אפשר בעצם להחיל את התקנות האלה באופן מיידי.

נילי חיון דיקמן: אין לנו התנגדות.

חיים כץ: מיידי.

עמית קנובלר: תוספת (תקנה 1) אזהרה לפי חוק למניעת אלימות במוסדות רפואיים, התשע"א-2011 בתוקף סמכותי לפי סעיף 2 לחוק למניעת אלימות במוסדות רפואיים, תשע"א-2011, אני מזהיר אותך בזאת, כי אם בתקופה של 12 חודשים מתאריך הנקוב בחתימת אזהרה זו, ובהמשך למעשיך מיום.

עמית קנובלר: ...., תבצע מעשה אלימות פיזית, אלימות מילולית או השחתה של רכוש במוסד הרפואי.

עמית קנובלר: ....... (שם המוסד), אהיה רשאי להורות על מניעת כניסתך למוסד שלא לצורך קבלת טיפול רפואי לתקופה של עד שלושה חודשים.

עמית קנובלר: אם תנקוט במוסד מעשה אלימות מילולית או מעשה השחתה של רכוש, או לתקופה של עד שישה חודשים עם אם תנקוט במוסד מעשה אלימות פיזית.

עמית קנובלר: תאריך......

עמית קנובלר: שם ותפקיד החותם חתימה וחותמת

חיים כץ: למישהו יש הערות?

מיכאל דור: לגבי המשפט "אהיה רשאי להורות על מניעת כניסתך למוסד זה למעט לצורך קבלת טיפול רפואי".

חיים כץ: זאת מהות החוק.

חיים כץ: אנחנו לא מונעים מבן אדם טיפול רפואי גם אם הוא קרימינל.

מיכאל דור: כן.

מיכאל דור: רציתי להציע להוסיף את המילה דחוף.

מיכאל דור: אם זה דחוף, לא מונעים.

מיכאל דור: כל אחד לפי זה יוכל לבוא ולומר שהוא בא למרפאות החוץ.

רחל אדטו: צודק לגמרי.

נועה בן שבת: למעשה החוק עצמו לא עשה את ההבחנה הזאת ולא דיבר על טיפול רפואי דחוף.

רחל אדטו: זה משהו פרקטי.

רחל אדטו: זה נכון מה שאומר דוקטור דור.

רחל אדטו: הוא אומר שהוא הולך למרפאה, פעם אני צריך להוריד יבלות מהרגליים ופעם להוריד משהו מהפנים וכדומה, ואז הוא עושה את הבלגן שלו במרפאה.

רחל אדטו: מניעת טיפול דחוף, אתה לא יכול למנוע מאדם להגיע לחדר מיון.

נילי חיון דיקמן: דוקטור דור הוא איש אבל להבנתנו לצורך זה יש לתקן את החוק עצמו ואי אפשר לעשות את זה במסגרת התקנה.

נילי חיון דיקמן: לכן כמובן אפשר לעשות תיקון לחוק, אבל זה לא מונח על שולחננו כרגע.

חיים כץ: היא צודקת.

חיים כץ: אי אפשר דרך התקנה לתקן את החוק.

חיים כץ: בחוק היינו צריכים לכתוב טיפול דחוף.

חיים כץ: רחל אדטו יכולה להגיש הצעת חוק ולכתוב טיפול דחוף.

נועה בן שבת: אולי כדי לצמצם את זה - החוק מדבר על טיפול רפואי שנדרש לו – נוסיף את המלים למעט לצורך טיפול רפואי שנדרש.

נועה בן שבת: אולי זה קצת יכול לצמצם.

מיכאל דור: נשמח לכל צמצום שייתן משמעות לחוק הזה.

נועה בן שבת: אולי נכתוב נדרש.

חיים כץ: בסדר.

חיים כץ: לפי החוק, טיפול נדרש.

רחל אדטו: המילה חיוני, גם היא במסגרת?

חיים כץ: הורדת יבלות, זה חיוני.

רחל אדטו: השאלה אם המילה חיוני גם היא ממעטת את העניין הזה.

חיים כץ: זה רק מראה לכם את מצב הוועדה, איך סיימנו את כל הנושאים הכבדים ואנחנו עכשיו מדברים בענייני קוסמטיקה.

מיכאל דור: אם אתה זוכר, ישבנו על זה בפעם הקודמת, אחרי הסיפור המצער מאסף הרופא, שם זה התחיל.

נועה בן שבת: עוד מילה אחת שאני חושבת שאולי נשמטה.

נועה בן שבת: אנחנו מדברים על כך שהאדם ישוב ובהמשך למעשיו מיום כך וכך יבצע.

נועה בן שבת: ההמשך הוא לא אותו פרק אלא הוא חוזר ומבצע מעשה אלימות.

מיכאל דור: שאלה כי אולי אני לא מבין את הנוסח.

מיכאל דור: השחתה של רכוש איננה נושא של אלימות פיזית?

נועה בן שבת: לפי החוק, מפרידים בין אלימות פיזית ואלימות מילולית לבין השחתת רכוש.

חיים כץ: אנחנו לא הולכים לשנות את כל הכללים ואת החוקים במדינת ישראל.

שרון אלרגנד: מנהל מחלקת הביטחון, קופת חולים מאוחדת.

שרון אלרגנד: גם בפעם הקודמת הערתי את תשומת לב הוועדה לכך שהאוריינטציה כאן היא אוריינטציה של בית חולים ואני מבין אותה.

שרון אלרגנד: בקופת חולים יש לנו מאות מרפאות ולחבריי שיושבים לידי מכללית יש יותר ממאות מרפאות.

חיים כץ: מה זה יותר?

חיים כץ: אלפים?

שרון אלרגנד: יש להם 1,500 מרפאות.

מיכאל דור: יש להם 1,500 מרפאות.

חיים כץ: 1,500 מרפאות?

גרשון יחזקאל: 1,440.

שרון אלרגנד: לנו יש 300.

שרון אלרגנד: ביחד אנחנו קרוב לאלפיים מרפאות.

שרון אלרגנד: כשאתה אוסר עליו להיכנס למוסד הרפואי, אני יכול לאסור עליו להיכנס לכל מרפאה של קופת חולים מאוחדת.

נועה בן שבת: לא.

שרון אלרגנד: רק למרפאה הספציפית.

מיכאל דור: למרפאה הספציפית

שרון אלרגנד: השאלה מי אוסר.

שרון אלרגנד: מנהל המרפאה הוא זה שמוסמך לאסור כניסתו או מנהל הקופה?

חיים כץ: דיברנו על זה בחקיקה.

שרון אלרגנד: העליתי את זה גם אז.

חיים כץ: הגדרנו.

נילי חיון דיקמן: הגדרנו.

נילי חיון דיקמן: זה מוגדר בחוק.

נילי חיון דיקמן: מנהל או מי שהוא הסמיך לצורך כך.

חיים כץ: כן.

חיים כץ: הגדרנו את זה בחוק.

חיים כץ: אתה עכשיו חוזר בתקנות על מה שהיה שם.

חיים כץ: אנחנו נעבור להצבעה.

רחל אדטו: דרך אגב, מה התשובה לשאלה שלו?

חיים כץ: שיש מנהל או מי שהוא הסמיך.

חיים כץ: אנחנו עוברים להצבעה.

חיים כץ: ה צ ב ע ה התקנות אושרו פה אחד תודה רבה.

חיים כץ: כל חברי הכנסת שנמצאים כאן אישרו את התקנות ולכן התקנות אושרו.

חיים כץ: תודה רבה.

חיים כץ: הישיבה נעולה.